Solidariteit Beweging en TLU SA span kragte saamFlip Buys en Bennie van Zyl. Foto: Reint Dykema Die Solidariteit Beweging het Dinsdag ŉ samewerkingsooreenkoms met TLU SA gesluit. Solidariteit het in ŉ verklaring gesê die twee organisasies het besluit om mekaar se arms te versterk met gemeenskaplike optrede in sake wat albei organisasies se lede raak. Volgens Solidariteit is die samewerkingsooreenkoms veral van belang omdat die werksaamhede van TLU SA en organisasies soos AfriForum binne die Solidariteit Beweging oorvleuel, wat onder meer sake soos gemeenskapsveiligheid, eiendomsreg, omgewingsake en munisipale aangeleenthede insluit. Flip Buys, voorsitter van die Solidariteit Beweging, het gesê die ondertekening van hierdie ooreenkoms is ŉ groot stap om kwessies soos gemeenskapsveiligheid daadwerklik aan te pak. Flip Buys, voorsitter van die Solidariteit Beweging. Foto: Reint Dykema “Dit is noodsaaklik dat AfriForum en TLU SA saamwerk om gemeenskappe te beveilig, omdat albei organisasies sterk veiligheidstrukture in plattelandse gebiede het. Ons sienings van nasionale vraagstukke, soos eiendomsreg, stem ook ooreen terwyl omgewingsake en die agteruitgang van munisipale dienste in die meeste dorpe vir beide organisasies se lede lewensbelangrik is,” het Buys gesê. Bennie van Zyl, hoofbestuurder van TLU SA, reken dit is belangrik dat die burgerlike samelewing moet saamstaan en mekaar versterk. “Daar is tans baie onsekerheid oor veral beleide en beleidstelling in Suid-Afrika en hierdie soort samewerkingsooreenkoms is van kardinale belang om vooruitgang te verseker,” het Van Zyl gesê. Die Solidariteit Beweging is ŉ sambreelliggaam wat bestaan uit verskeie burgerlike organisasies, wat op ŉ wye reeks terreine werk en het reeds samewerkingsooreenkomste met verskeie ander organisasies, waaronder AgriSA. TLU SA is ŉ burgerlike organisasie wat die landboubelange van die boeregemeenskap, sowel as landelike veiligheid, bevorder.